text: Ingen forbrydelse bag kvindes død
  05 september 2011 kl. 07.50
  Politiet formoder, at der ikke ligger nogen forbrydelse bag, da en 24-årig kvinde søndag aften blev fundet i et nybygget hus på Vejle Boldklubs gamle træningsbaner.
  Den døde kvinde er blevet obduceret, og retsmedicinernes rapport ventes i løbet af eftermiddagen.
  
  Fundet af familie
  Politi og ambulancelæge blev kaldt til Nørrehuse, som det gamle fodboldanlæg hedder i dag, sidst på eftermiddagen. Familiemedlemmer havde fundet den unge kvinde død. 
  - I den slags sager, hvor en ung bliver fundet død, har vi pligt til at undersøge, hvad der er årsag, siger politiinspektør Steen Edeling til TV SYD. 
  Ambulancelægen og politipatruljen valgte at spærre huset af. 
  Kriminalteknikere opholdt sig i huset hele aftenen - og en lang række personer blev afhørt på stedet og på politistationen.
  
  Nyt kvarter
  - Der er tale om en ikke-dansktalende familie, så det har selvfølgelig taget lidt længere tid, siger Steen Edeling.
  - Men umiddelbart er der ikke noget, der tyder på, at der ligger en forbrydelse bag dødsfaldet. Det er en familietragedie.
  Han kan også afkræfte rygter om muligt æresdrab i sagen. 
  Det tidligere fodbold-anlæg, Nordre Stadion, lukkede sidste år og blev udstykket til parcelhusgrunde. De første beboere flyttede ind i november.
  